**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Αλίκη-Φωτεινή Κυρίτση

Tηλ.: 210 5294845

Διεύθυνση ηλεκτρονικού ταχυδρομείου:

public.relations@aua.gr

 Αθήνα, 3 Ιουνίου 2024

**ΔΕΛΤΙΟ ΤΥΠΟΥ**

**Το Γεωπονικό Πανεπιστήμιο Αθηνών συμμετείχε στον 10ο Επετειακό Αγώνα Δρόμου Λίμνης Μαραθώνα.**

Την Κυριακή 26 Μαΐου 2024, η ομάδα δρομέων του Γεωπονικού Πανεπιστημίου Αθηνών «AUA Running Team», συμμετείχε στον 10ο Επετειακό Αγώνα Δρόμου Λίμνης Μαραθώνα. Με αφορμή την παγκόσμια ημέρα Περιβάλλοντος στις 5 Ιουνίου, η ομάδα δρομέων «AUA Running Team», σε συνεργασία με το Γραφείο Περιβαλλοντικής Διαχείρισης του Γεωπονικού Πανεπιστημίου Αθηνών (ΓΠΑ), την Ομάδα Εθελοντισμού του Γ.Π.Α., καθώς και με το Γραφείο Διασύνδεσης του Γ.Π.Α. συμμετείχαν με πολυπληθή ομάδα δρομέων, αλλά και εθελοντών που ανέλαβαν αρχικά τη διανομή νερού στους συμμετέχοντες δρομείς και στη συνέχεια, τη δράση καθαρισμού της διαδρομής του αγώνα στο παραλίμνιο δάσος.

Ο Αντιπρύτανης Έρευνας, Οικονομικών και Ανάπτυξης, κ. Θωμάς Μπαρτζάνας, Καθηγητής, συμμετείχε στον αγώνα, ως δρομέας γεγονός που σχολιάστηκε θετικά από τους παρευρισκόμενους. Επίσης, η Αντιπρύτανης Ευρωπαϊκού Πανεπιστημίου, Διεθνοποίησης και Φοιτητικής Μέριμνας, κ. Ελένη Μήλιου, Καθηγήτρια στήριξε τη συμμετοχή της ομάδας δρομέων του ΓΠΑ "AUA RUNNING Team" από την πρώτη στιγμή που ενημερώθηκε. Αξίζει να σημειωθεί ότι υποδειγματική ήταν η παρουσία της Εθελοντικής Ομάδας του Γ.Π.Α. , η οποία βραβεύθηκε για τη σημαντική προσφορά της.

Οι εντυπωσιακές εικόνες από την ομορφιά της διαδρομής μάγεψαν όλους όσους παρευρέθηκαν στην εκδήλωση. Οι διοργανωτές υποδέχθηκαν θερμά την ομάδα δρομέων «AUA Running Team» και στο τέλος την βράβευσαν, καθώς αποτέλεσε τη μεγαλύτερη ομαδική συμμετοχή, απονέμοντάς της αναμνηστικό δίπλωμα και κύπελλο. Η ομάδα δρομέων του Πανεπιστημίου ευχαρίστησε θερμά τους διοργανωτές και τον Σύλλογο Δρομέων ΤΕΛΜΗΣΣΟΣ Μαραθώνα. Με αυτή τη συμμετοχή το Γεωπονικό Πανεπιστήμιο Αθηνών τίμησε την παγκόσμια ημέρα Περιβάλλοντος, μεριμνώντας παράλληλα και για τον καθαρισμό ενός τόσο κοντινού φυσικού τοπίου στον Νομό Αττικής.

Για φωτογραφικό υλικό από τον αγώνα οι ενδιαφερόμενοι μπορούν να επισκεφθούν τον παρακάτω σύνδεσμο: <https://photos.app.goo.gl/Hgk9XH4h21ybCxeC7> Να σημειωθεί ότι οι δρομείς στις φωτογραφίες φορούν τα κίτρινα μπλουζάκια, ενώ οι εθελοντές από το ΓΠΑ, τα μαύρα μπλουζάκια. Για περισσότερες πληροφορίες όσον αφορά την ομάδα δρομέων του Γεωπονικού Πανεπιστημίου Αθηνών «AUA Running Team» υπάρχει η σελίδα στο Facebook: <https://www.facebook.com/groups/1348433342344417>